Lughawe skenk halfmiljoen vir OCC | George Herald
Lughawe skenk halfmiljoen vir OCC
Thursday, 10 October 2013, 05:00
Die bekendstelling van die OCC se nuwe logo en die oorhandiging van die George-lughawe se borgskap van R500 000 het verlede week by die lughawe plaasgevind. Van links is, voor: Vumile Katu (Acsa-kliëntebestuurder), Aretha Botha (OCC) en Deon Groenewald (Acsa). Tweede ry: Di Kershaw (Rotary), Jaco Steynberg (OCC), Anel Pienaar (Acsa), Donald Goldfain (Rotary George president), Ann Fernandez (Acsa), Nontuhuzelo Timothy (Acsa), Brenda Vorster (bestuurder: George-lughawe), Piet Alberts (Acsa), Ansie Swart (OCC-wedrendirekteur 2013), Pieter Nel (Rotary) en Kobus Krige (Acsa). Die lughawe se brandweerpersoneel agter is, van links: Zady September, Roberta Jantjies en Chumani Tshaka. Foto: Alida de Beer
GEORGE NUUS - Die reëlings vir die 12de jaarlikse Outeniqua-rolstoelwedren (OCC) wat op 30 Januarie 2014 plaasvind, is flink aan die rol. 'n Nuwe logo is verlede week by die George-lughawe bekend gestel waar die lughawebestuurder, Brenda Vorster, ook R500 000 aan die organiseerders oorhandig het.
Die resies lok elke jaar top-Suid-Afrikaanse atlete en deelnemers van oorsee. Vanjaar het sowat 950 mense deelgeneem.
George-lughawe, wat homself vir drie jaar as hoofborg tot die resies verbind het, sorg dat die resies se begroting van R1 miljoen klop, het Ansie Swart, 2013 se wedrendirekteur, by die tjekoorhandiging gesê. 'n Aantal kleiner borge en die George-munisipaliteit dra saam die ander R500 000 tot die kontantbegroting by. "Daar is ook 'n reuse-infrastruktuur wat geborg en beskikbaar gestel word deur borge en diensverskaffers, waarvan die munisipaliteit by verre die grootste is."
Die nuwe logo is ontwerp om die lughawe en munisipaliteit meer prominensie te gee.
Swart het gesê die OCC staan op twee ankers: die hoofborg en die gasheerstad, en sy het die lughawe bedank vir die manier waarop hulle die resies omarm het. Baniere wat die resies bekendstel, is onder meer ook in die aankomssaal van die OR Tambo Internasionale Lughawe en Acsa se bestuurskantore opgesit. "Omdat Acsa regoor die wêreld opereer, is die bemarkingsgeleentheid vir die lughawebedryf, die OCC en George byna onberekenbaar."
Die OCC-organiseringskomitee het vanjaar vyf nuwe trustees en komiteelede. Al die komiteelede werk op 'n vrywillige basis en beplanningsvergaderings vind na-ure plaas. "Hierdie faktor is nogal iets wat baie mense afskrik en hulle hou net vir 'n rukkie," het Swart gesê.
Die 2013 OCC het byna in die hek geduik nadat Esther Watson 'n beenmurgoorplanting moes kry, maar Rotary George het ingegryp om hulle bystand met die organisering aan te bied en Swart het as direkteur oorgeneem. Dit het die wedren gered. Rotary is vanjaar weer betrokke en Watson gaan probeer om weer die leisels vas te hou saam met Swart.
Watson het gesê een van die nuwighede by die 2014 OCC is dat die 10 km-resies vier afdelings sal hê in plaas van net die fyn basketbalstoele en gewone rolstoele van die verlede. Resiesstoele en handstoele kom nou by. "Mense kan meeding in hul eie klas sodat hulle in aanmerking kan kom vir pryse. In die verlede moes gewone rolstoele meeding met resiesstoele."